b'\n_START_ARTICLE_\nEduardas Eichvaldas\n_START_PARAGRAPH_\nEduardas Karolis Eichvaldas (rus. \xd0\xad\xd0\xb4\xd1\x83\xd0\xb0\xd1\x80\xd0\xb4 \xd0\x98\xd0\xb2\xd0\xb0\xd0\xbd\xd0\xbe\xd0\xb2\xd0\xb8\xd1\x87 \xd0\xad\xd0\xb9\xd1\x85\xd0\xb2\xd0\xb0\xd0\xbb\xd1\x8c\xd0\xb4, 1795 m. Mintaujoje \xe2\x80\x93 1876 m. lapkri\xc4\x8dio 16 d. Peterburge) \xe2\x80\x93 vokie\xc4\x8di\xc5\xb3 kilm\xc4\x97s Latvijos ir Lietuvos mokslininkas zoologas, paleontologas, geologas.\n_START_SECTION_\nBiografija\n_START_PARAGRAPH_\nBaig\xc4\x97 Mintaujos gimnazij\xc4\x85, 1814-1817 m. studijavo medicin\xc4\x85 ir gamtos mokslus Berlyno ir Pary\xc5\xbeiaus universitetuose, o po to keliavo po Vakar\xc5\xb3 Europ\xc4\x85 \xe2\x80\x93 \xc5\xa0veicarij\xc4\x85, Anglij\xc4\x85. 1819 m. gr\xc4\xaf\xc5\xbeo \xc4\xaf Lietuv\xc4\x85 ir Vilniaus universitete apgyn\xc4\x97 medicinos daktaro disertacij\xc4\x85._NEWLINE_1819-1821 m. dirbo gydytoju Latvijoje, Aizput\xc4\x97je. 1821 m. Dorpate apgyn\xc4\x97 habilituoto daktaro disertacij\xc4\x85 ir liko d\xc4\x97styti universitete. 1823-1827 m. dirbo Kazan\xc4\x97s universitete. 1827 m. i\xc5\xa1 prof. L. H. Bojanaus per\xc4\x97m\xc4\x97 vadovavim\xc4\x85 Vilniaus universiteto zoologijos ir lyginamosios anatomijos katedrai. 1832-1838 m. d\xc4\x97st\xc4\x97 zoologij\xc4\x85 ir ir lyginam\xc4\x85j\xc4\x85 anatomij\xc4\x85 Vilniaus medicinos \xe2\x80\x93 chirurgijos akademijoje, profesorius. Kartu buvo ir akademijos mokslinis sekretorius. Nuo 1838 m. iki mirties gyveno ir dirbo Peterburge. 1835-1851 m. d\xc4\x97st\xc4\x97 Peterburgo medicinos\xe2\x80\x93chirurgijos akademijoje, zoologijos profesorius, o 1839-1855 m. dar skait\xc4\x97 paleontologijos kurs\xc4\x85 Peterburgo kalnakasybos insitute.\n_START_SECTION_\nDarbai\n_START_PARAGRAPH_\nDirbdamas Vilniuje, tyr\xc4\x97 Lietuvos, Baltarusijos, Ukrainos flor\xc4\x85, faun\xc4\x85, dom\xc4\x97josi paleozoologija. 1829 m. suorganizavo kompleksin\xc4\x99 ekspedicij\xc4\x85 po Piet\xc5\xb3 Lietuv\xc4\x85, tyr\xc4\x97 Volyn\xc4\x97s, Podol\xc4\x97s gamtines s\xc4\x85lygas. 1830 m. apra\xc5\xa1\xc4\x97 molio ir sm\xc4\x97lio atodangas Ventos krantuose prie Papil\xc4\x97s. Propagavo evoliucionizm\xc4\x85.'